REPUBLIKA SRBIJA

NARODNA SKUPŠTINA

Odbor za privredu, regionalni razvoj,

trgovinu, turizam i energetiku

10 Broj 06-2/162-21

17. maj 2021. godine

B e o g r a d

ZAPISNIK

14. SEDNICE ODBORA ZA PRIVREDU, REGIONALNI RAZVOJ, TRGOVINU,

TURIZAM I ENERGETIKU, ODRŽANE 7. MAJA 2021. GODINE

 Sednica je počela u 11 časova i 4 minuta.

 Sednicom je predsedavao Veroljub Arsić, predsednik Odbora.

 Pored predsednika, sednici su prisustvovali članovi Odbora: Dragomir Karić, Vesna Stambolić, Nataša Ljubišić, Zoran Tomić, Ana Beloica, Snežana Paunović, Uglješa Marković i Vojislav Vujić.

 Sednici su prisustvovali zamenici odsutnih članova Odbora: Mirela Radenković (zamenik člana Odbora Aleksandre Tomić), Nenad Krstić (zamenik člana Odbora Tihomira Petkovića), Adrijana Pupovac (zamenik člana Odbora Olivere Nedeljković) i Mina Kitanović (zamenik člana Odbora Ilije Životića).

 Sednici nisu prisustvovali članovi Odbora: Jasmina Karanac, Snežana Petrović, Krsto Janjušević i Ivana Popović, niti njihovi zamenici.

 Sednici su, na poziv predsednika, prisustvovali: Milan Ljušić, državni sekretar u Ministarstvu privrede, Dragan Ugrčić i Aleksandar Starčević pomoćnici ministra privrede, Nikola Mirković, načelnik Odeljenja za harmonizaciju, kretanje robe imenovanje i nadzor, Mile Mitrović, šef Odseka za harmonizaciju tehničke propise, imenovanja i nadzor i Aleksandra Jovanović, rukovodilac Grupe za kretanje robe, saradnju sa međunarodnim organizacijama i projekte.

 Na predlog predsednika, Odbor je jednoglasno utvrdio sledeći

D n e v n i r e d

1. Razmatranje Predloga zakona o tehničkim zahtevima za proizvode i ocenjivanju usaglašenosti (broj 011-728/21 od 23. aprila 2021. godine), u načelu;
2. Razmatranje Informacije o radu Ministarstva privrede za period januar-mart 2021. godine (10 broj 02-717/21 od 21. aprila 2021. godine);
3. Razmatranje Izveštaja Ministarstva privrede o stanju postupka privatizacije za februar 2021. godine (10 broj 02-297/21 od 22. marta 2021. godine);
4. Razmatranje Izveštaja Ministarstva privrede o stanju postupka privatizacije za mart 2021. godine (10 broj 02-297/21 od 7. aprila 2021. godine).

 Pre razmatranja tačaka utvrđenog dnevnog reda, Odbor je jednoglasno usvojio zapisnike 11, 12. i 13. sednice Odbora.

 Na predlog predsednika, Odbor je jednoglasno odlučio da objedini raspravu o drugoj, trećoj i četvrtoj tački dnevnog reda.

Prva tačka dnevnog reda – **Razmatranje Predloga zakona o tehničkim zahtevima za proizvode i ocenjivanju usaglašenosti u načelu**

 Odbor je razmotrio Predlog zakona o tehničkim zahtevima za proizvode i ocenjivanju usaglašenosti u načelu i podneo izveštaj Narodnoj skupštini.

 U uvodnim napomenama, Milan Ljušić, državni sekretar u Ministarstvu privrede, istakao je da su na osnovu prethodne analize primene važećeg zakona identifikovani problemi u vezi sa funkcionisanjem i implementacijom tehničkog zakonodavstva, neusaglašenost određenog broja proizvoda koji se isporučuju na tržište, neujednačen učinak imenovanih tela, neodgovarajući pravni okvir u važećem zakonu za formulisanje odredba pojedinih kategorija i podzakonskih akata. Zaključeno je da donošenjem novog zakona mogu biti prevaziđeni uočeni problemi u primeni. Izneto je da Predlog zakona donosi preciznije definisanje pojmova srpskog znaka, usaglašenost vlasnika proizvoda i infrastrukture kvaliteta. Utvrđuju se načela propisivanja postupaka ocenjivanja usaglašenosti i modula u harmonizovanoj oblasti. Ukazano je da modul treba da bude odgovarajući za određeni proizvod. Ako je obavezno učešće treće strane, proizvođaču se omogućava izbor između modula ocenjivanja usaglašenosti, kojima se obezbeđuje garancija kvaliteta modula i sertifikacija proizvoda. Uređuje se nadzor nad radom imenovanih tela, odnosno nadzor nad ispunjavanjem propisanih zahteva za imenovanje tela i ocenjivanje usaglašenosti nad izvršavanjem propisanih obaveza. Novina je mogućnost suspenzije imenovanja do šest meseci ili oduzimanje imenovanja imenovanom telu za ocenjivanje usaglašenosti, ukoliko nadležno ministarstvo utvrdi da imenovano telo ne vrši ili ne ispunjava određene zahteve. Uvode se preciznije obaveze da proizvod bude bezbedan za upotrebu, kao i usaglašen sa propisima, pravilno označen ili deklarisan. Pojednostavljen je postupak priznavanja inostranih isprava, posebno stranih sertifikata izdatih od strane EU i njihovih notrifikacionih tela. Propisuje se osnov za formiranje Saveta za kvalitet, stručno savetodavno telo koje će uključiti u rad širu stručnu javnost i sve zainteresovane strane u oblasti infrastrukture kvaliteta i doprineti boljoj transparentnosti i većem uključivanju stručnjaka u aktivnosti neophodne za napredak. Takođe, u cilju preciziranja nadležnosti u oblasti tržišnog nadzora, zakon sadrži odredbe o nadzoru za pojedine delatnosti koji su stvarali probleme u praksi, kao što su liftovi i oprema pod pritiskom. Propisane su kaznene mere za nesavesne isporučioce. Te su odredbe u skladu sa najboljom međunarodnom praksom. Zakonsko rešenje će uticati na privrednike, tela za ocenjivanje usaglašenosti, kao i na državnu upravu. Zakon donosi bolju zaštitu građana kao i njihove imovine, podizanje konkurentnosti privrede, bolji tržišni nadzor i stvaranje povoljnijeg tržišnog ambijenta za privredne subjekte i tela za ocenjivanje usaglašenosti.

 Odbor je, u skladu sa članom 155. stav 2. Poslovnika Narodne skupštine, jednoglasno odlučio da predloži Narodnoj skupštini da prihvati Predlog zakona o tehničkim zahtevima za proizvode i ocenjivanju usaglašenosti, u načelu.

 Za izvestioca Odbora na sednici Narodne skupštine određen je Veroljub Arsić, predsednik Odbora.

 Druga, treća i četvrta tačka dnevnog reda - **Informacija o radu Ministarstva privrede za period januar-mart 2021. godine; Izveštaj Ministarstva privrede o stanju postupka privatizacije za februar 2021. godine i Izveštaj Ministarstva privrede o stanju postupka privatizacije za mart 2021. godine**

 Odbor je razmotrio Informaciju o radu Ministarstva privrede za period januar-mart 2021. godine i podneo Izveštaj Narodnoj skupštini.

 Milan Ljušić, državni sekretar u Ministarstvu privrede, izneo je da je u prvom kvartalu Ministarstvo privrede preduzelo niz zakonodavnih aktivnosti, aktivnosti u oblasti privatizacije, razvoja i kvaliteta proizvoda, malih i srednjih preduzeća i investicija u oblasti infrastrukture. Na prethodnoj sednici razmotreni su Predlog zakona o predmetima od dragocenih metala i Predlog zakona o izmenama i dopunama zakona o akreditaciji, koji su dostavljeni Vladi u prvom kvartalu. Takođe, pristupilo se izradi Nacrta zakona o izmenama i dopunama Zakona o stečaju, kao i izmenama i dopunama Zakona o licenciranju stečajnih upravnika i izradi novog Nacrta zakona o metrologiji. Odbor je usvojio i Predlog zakona o tehničkim zahtevima za proizvode i ocenjivanje usaglašenosti. Pored ovih nacrta zakona, pripremljeno je nekoliko podzakonskih akata koji tretiraju oblast razvoja malih i srednjih preduzeća, investicije u infrastrukturi, kao i sektor kvaliteta i bezbednost proizvoda. U postupku privatizacije ukupno se nalazi 77 subjekata privatizacije, objavljena su dva javna poziva za prodaju kapitala radi strateškog partnerstva i oba su bila neuspešna. Javnih poziva za prikupljanje pisama zainteresovanih za učestvovanje u postupku privatizacije nije bilo. Zaključen je ugovor o uspešnoj prodaji „Vodoprivrednog preduzeća Smederevo“, koje je sprovedeno u prvom kvartalu ove godine. U grupi preduzeća od strateškog značaja i dalje se nalazi sedam subjekata privatizacije. Od sedam preduzeća od strateškog značaja, šest preduzeća je u postupku unapred pripremljenog plana reorganizacije, dok je kod jednog preduzeća prihvaćen izveštaj o reorganizaciji i finansijskoj konsolidaciji. Otvorenih stečajnih postupaka nije bilo. Kada je reč o tržištu kapitala, sprovedene su prodaje akcija za šest preduzeća. Ukupno ostvareni prihodi na osnovu prodaje su nešto više od 20 miliona dinara. U oblasti investicija u infrastrukturne projekte, Ministarstvo privrede je bilo usmereno na podizanje kapaciteta lokalne privredne i regionalne infrastrukture, kao i unapređenje turističkog potencijala. Doneta je Uredba o programu podrške razvoju poslovne infrastrukture za 2021. godinu. Na osnovu te Uredbe, prijavljeno je 94 projekta. Od toga, odabrano je 27 projekata u vrednosti od 997 miliona dinara. Podrška razvoju poslovne infrastrukture podrazumeva pokretanje 23 postupka javnih nabavki u vrednosti od 75 miliona dinara. U skladu sa opredeljenjem Vlade da reformiše pristup vlasništvu javnih preduzeća, Ministarstvo privrede je izradilo Strategiju upravljanja privrenim subjektima koji su u vlasništvu Republike Srbije. Utvrđeno je da će Ministarstvo biti organ državne uprave koji obravlja centralizovanu vlasničku funkciju. Potpisano je 17 ugovora. Vrednost planiranih investicija je 243 miliona evra, a odobreno je 42 miliona evra podsticaja za najmanje 3000 radnih mesta. Izvršene su isplate po podnetim zahtevima za isplatu sredstava za ove projekte i u navedenom kvartalu je isplaćeno oko 253 miliona dinara. Iz oblasti malih i srednjih preduzeća, Ministarstvo je u prvom kvartalu usvojilo i započelo implementaciju osam uredbi kojima je regulisana pomoć privredi Republike Srbije. Ministarsvo je pripremilo Izveštaj o sprovođenju Strategije za podršku i razvoj malih i srednjih preduzeća za period od 2015. godine do 2020. godine. Takođe, Ministarstvo privrede je u pregovorima sa Evropskom investicionom bankom u vezi dobijanja zajma za novu investicionu kreditnu liniju koja će se sprovoditi tokom ove godine. U oblasti industrijskog razvoja, do aprila ove godine, Vlada je trebalo da usvoji Akcioni plan za sprovođenje Strategije industrijske politike Republike Srbije od 2021. do 2023. godine.

 U diskusiji, narodni poslanici su postavili pitanja, izneli stavove i mišljenja i dali predloge i sugestije. Postavljena su sledeća pitanja:

- zašto je 15. januara 2020. godine obustavljen postupak privatizacije FAP AD Priboj i zašto se ova fabrika nalazi u grupaciji odbrambene industrije;

- u kojoj je fazi izrada zakona o zanatskim delatnostima i da li je u Radnu grupu za izradu zakona uključeno Ministarstvo kulture;

- da li strani investitori imaju posebne povlastice ili su potpuno ravnopravni sa domaćim investitorima u očekivanju državne pomoći za podsticaj investicija;

- koliko je sredstava opredeljeno u budžetu za pomoć mikro, malim i srednjim preduzećima u poslednjih godinu dana;

- kolike su subvencije po radnom mestu domaćim kompanijama za zapošljavanje oko pedeset novih radnika, da li će biti oslobođene plaćanja poreza na profit i na koji period, da li će biti oslobođene plaćanja polovine iznosa od propisanih doprinosa za zaposlene, i kolike su olakšice u odnosu na subvencije koje isplaćuje Hrvatska.

 Zatraženo je objašnjenje u vezi kampanje koja se već duže vreme vodi protiv Ministarstva privrede i Vlade, u smislu da se podstiču investicije koje nisu sa teritorije Republike Srbije, odnosno da se podstiču samo strane kompanije. Izneto je mišljenje da strani investitori nisu privilegovani, uzimajući u obzir visinu sredstava isplaćenih za pomoć mikro, malim i srednjnim preduzećima u proteklih godinu dana, da bi se sačuvala privreda.

 Izneto je mišljenje da je izveštaj sadržajan i detaljan i daje realnu sliku rezultata postignutih u navedenom periodu. Kada su u pitanju programi za otvaranje novih radnih mesta koje sprovodi Vlada, najveći problem na koji se nailazi je edukacija ljudi koji započinju biznis, posebno o setovima finansijskih zakona i poreskih obaveza za startapove. Pre nekoliko godina, Poreska uprava je bila direktno uključena u rad sa zainteresovanim aplikantima, i oko 60 % tih firmi je opstalo na tržištu i rade i dan danas. Nacionalna služba zapošljavanja organizuje iste kurseve, ali nema te kapacitete kakve ima Poreska uprava i Ministarstvo finansija. Izneta je sugestija da je potrebno da se pronađe model prema kome će Poreska uprava, kroz saradnju sa Regionalnom agencijom za razvoj i NSZ, biti uključena u edukaciju radi realizacije projekata, kako bi se filtrirale ideje i biznis planovi i povećao stepen zainteresovanosti, pa time i održivost ovih projekata. NZS nema, prilikom isplate sredstava pomoći, mogućnost uvida u podatke da li aplikant ispunjava svoje poreske obaveze, što dovodi do kašnjenja u reakcijama na nepoštovanje ugovorenih obaveza. Iznet je predlog da se u procesu digitalizacije nađe model da podaci budu dostupni nadležnim ministarstvima i institucijama.

 U odgovoru na postavljena pitanja, iznete stavove, sugestije i mišljenja, Dragan Ugrčić, pomoćnik Ministra privrede, podsetio je da se Zakon o proizvodnji naoružanja i vojne opreme, u jednom delu, odnosi i na privatizaciju preduzeća koja su članovi grupacije odbrambene industrije, koja je potpuno drugačija nego privatizacija koja se sprovodi u skladu sa Zakonom od privatizaciji. Pošto je FAP ad iz Priboja bio u restrukturiranju i u nekoliko neuspešnih postupaka privatizacije, FAP AD Priboj je ušao u tu grupaciju odbrambene industrije. Time se više ne mogu primenjivati odredbe Zakona o privatizaciji na ovo preduzeće.

 Milan Ljušić, državni sekretar u Ministarstvu privrede, izneo je da se u Ministarstvu privrede vodi poseban registar starih zanata. U izveštajnom periodu je izdato više sertifikata. Za izradu zakona o zanatstvu postoji veliko interesovanje preduzetnika. Oko izrade tog zakona, u perspektivi se očekuju razgovori sa Privrednom komorom Srbije. Preduzetnici očekuju da imaju mogućnost da obrazuju svoju komoru, i da se izdvoje i zakonom definišu kao posebni privredni subjekti. Strani investitori ne uživaju veće povlastice od domaćih. U proteklom periodu od godinu dana, isplaćeno je oko osam milijardi evra za prevazilaženje krize koja je nastala usled pandemije virusa Kovid 19. Ministarstvo privrede svake godine donosi posebne uredbe za pomoć i podsticaje domaćim privrednim subjektima, koji se sprovode kroz Fond za razvoj i Razvojnu agenciju Srbije. Samo ove godine je bespovratno izdvojeno dve milijarde dinara za pomoć za otpočinjanje novog biznisa, za nabavku nove opreme, ulaganja u nova postrojenja, proizvodne objekte, adaptacije, sanacije. Procena je da će investicioni efekat ove pomoći iznositi preko devet milijardi dinara. Izrazio je neslaganje sa tvrdnjom da Vlada nejednako tretira domaće i strane investitore. Podršku pri zapošljavanju dobijaju i jedni i drugi na identičan način. Doneta je Uredba o Programu podrške regionalnim razvojnim agencijama. Ministarstvo privrede sarađuje sa 17 akreditovanih regionalnih razvojnih agencija na teritoriji Republike Srbije. Zaključeno je da nije dovoljno samo obezbediti finansijsku podršku, već je veoma važno da preduzetnici imaju i mentoring i konsalting za marketing i finansije. Agencije su edukovane. Po konkursu koji je RAS raspisala za ovu godinu, svi privrednici mogu da se jave regionalnim razvojnim agencijama i dobiju besplatne konsultantske usluge. Mnoga mala i srednja preduzeća nisu upoznata sa svim podsticajima koja pruža Ministarstvo privrede. Regionalne razvojne agencije upravo to obezbeđuju na terenu – informacije o svim nacionalnim i inostranim izvorima finansiranja koji im stoje na raspolaganju.

 U diskusiji su učestvovali Veroljub Arsić, Snežana Paunović, Dragomir Karić i Zoran Tomić, kao i Dragan Ugrčić i Milan Ljušić.

 a) Saglasno članu 229. Poslovnika Narodne skupštine, Odbor je jednoglasno odlučio da prihvati Informaciju o radu Ministarstva privrede za period januar-mart 2021. godine;

 b) Odbor je jednoglasno usvojio Izveštaj Ministarstva privrede o stanju postupka privatizacije za februar 2021. godine;

 v) Odbor je jednoglasno usvojio Izveštaj Ministarstva privrede o stanju postupka privatizacije za mart 2021. godine.

Sednica je zaključena u 11 časova i 40 minuta.

 Sednica je prenošena u live stream-u i tonski snimana, a video zapis se nalazi na internet stranici Narodne skupštine.

 SEKRETAR PREDSEDNIK

Aleksandra Balać Veroljub Arsić